## Rješenje o odobrenju objavljivanja ponude za preuzimanje društva Slobodna Dalmacija d.d., Split Europapress Holdingu d.o.o. iz Zagreba

### NN 121/2005 (17.10.2005.), Rješenje o odobrenju objavljivanja ponude za preuzimanje društva Slobodna Dalmacija d.d., Split Europapress Holdingu d.o.o. iz Zagreba

# KOMISIJA ZA VRIJEDNOSNE PAPIRE REPUBLIKE HRVATSKE

**2262**

Sukladno odredbama članka 13. stavak 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, temeljem Zahtjeva trgovačkog
društva EUROPAPRESS HOLDING d.o.o., Zagreb, Koranska 2, zastupanog po
punomoćniku, trgovačkom društvu HYPO ALPE-ADRIA-BANK d.d., Zagreb, Koturaška
47, koje zastupa Karl Heinz
Truskaller, predsjednik Uprave, za odobrenje
objavljivanja ponude za preuzimanje javnog dioničkog društva SLOBODNA DALMACIJA
d.d., Split, Ulica Hrvatske mornarice 4, na sjednici održanoj dana 6. listopada
2005. godine, donijela je

## RJEŠENJE

1. Trgovačkom društvu EUROPAPRESS HOLDING
d.o.o., Zagreb, Koranska 2, odobrava se objavljivanje ponude za preuzimanje
javnog dioničkog društva SLOBODNA DALMACIJA d.d., Split, Ulica Hrvatske
mornarice 4.

2. Ovo Rješenje objavit će se u »Narodnim
novinama«.

```
Obrazloženje
```

```

```

I. Trgovačko društvo EUROPAPRESS HOLDING d.o.o.,
Zagreb, Koranska 2 (dalje u tekstu: Ponuditelj), zastupano po punomoćniku, trgovačkom
društvu HYPO ALPE-ADRIA-BANK d.d., Zagreb, Koturaška 47, koje zastupa Karl Heinz Truskaller,
predsjednik Uprave, podnijelo je Komisiji za vrijednosne papire Republike
Hrvatske (dalje u tekstu: Komisija), dana 23. rujna 2005. godine, temeljem
odredbe članka 13. stavak 1. Zakona o preuzimanju dioničkih društava (dalje u
tekstu: Zakon), Zahtjev za odobrenje objavljivanja ponude za preuzimanje
trgovačkog društva SLOBODNA DALMACIJA d.d., Split, Ulica Hrvatske mornarice 4
(dalje u tekstu: Izdavatelj), ponudu i isprave iz članka 12. stavak 2. Zakona,
od kada se Zahtjev Ponuditelja za odobrenje objavljivanja ponude za preuzimanje
smatra urednim.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
70.798.600,00 kuna.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu travnju,
svibnju i lipnju 2005. godine, imao više od 100 dioničara.

III. Obveza objavljivanja ponude za preuzimanje,
sukladno odredbi članka 4. stavak 1. Zakona, nastala je za Ponuditelja dana 30.
kolovoza 2005. godine, stjecanjem 245.187 dionica, odnosno 34,63% učešća u
temeljnom kapitalu Izdavatelja, što daje 34,63% od ukupnog broja glasova koje
daju dionice Izdavatelja s pravom glasa, temeljem Ugovora broj 3559165/9000 o
prodaji i prijenosu dionica Izdavatelja, sklopljenog dana 30. kolovoza 2005.
godine, izmedu Ponuditelja, kao kupca te Hrvatskog
fonda za privatizaciju, Zagreb, Ivana Lučića 6-8, kao prodavatelja, a nakon
kojeg stjecanja Ponuditelj raspolaže sa 245.187 dionica, odnosno 34,63% učešća
u temeljnom kapitalu Izdavatelja, što daje 34,63% od ukupnog broja glasova koje
daju dionice Izdavatelja s pravom glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 100,00 kuna po dionici. Prema podacima
dostupnima Komisiji i dokumentaciji priloženoj uz predmetni Zahtjev, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje iznosi
100,00 kuna po dionici. Prema podacima dobivenim od Zagrebačke burze d.d.,
Zagreb i Varaždinske burze d.d., Varaždin, dostavljenih na zahtjev Komisije (u
predmetu: Klasa: 450-08/05-01/378), na Zagrebačkoj burzi d.d., Zagreb, u zadnja
tri mjeseca prije nastanka obveze objavljivanja ponude za preuzimanje nije bilo
transakcija dionicama Izdavatelja, dok na Varaždinskoj burzi d.d., Varaždin,
dionice Izdavatelja ne kotiraju, te je utvrđeno da je cijena izražena u ponudi
za preuzimanje u iznosu od 100,00 kuna po dionici, utvrđena u skladu s odredbom
članka 15. stavkama 3. – 6. Zakona.

V. Ponuditelj je vlasnik 245.187 redovnih
dionica Izdavatelja, a temeljni kapital Izdavatelja podijeljen je na 707.986
redovnih dionica, svaka u nominalnom iznosu od 100,00 kuna. Novčana sredstva
potrebno je osigurati sukladno odredbi članka 9. stavka 1. Zakona, za plaćanje
preostalih 462.799 dionica Izdavatelja s pravom glasa, u iznosu od najmanje
46.279.900,00 kuna. Uvidom u Garanciju broj 011-1939-2005, koju je dana 20.
rujna 2005. godine u korist svih dioničara Izdavatelja izdala HYPO
ALPE-ADRIA-BANK d.d., Zagreb, Koturaška 47, s rokom važenja do 31. siječnja
2006. godine, utvrđeno je da je Ponuditelj osigurao sredstva u iznosu
46.450.000,00 kuna.

VI. Nadalje, uvidom u dokumentaciju priloženu
predmetnom Zahtjevu, utvrđeno je da se Rješenjem Agencije za zaštitu tržišnog
natjecanja, klasa: UP/I 030-02/2004-01/33, urbroj:
580-02-04-12-16, od dana 27. srpnja 2004. godine, koncentracija poduzetnika
EUROPAPRESS HOLDING d.o.o., Zagreb, i SLOBODNA DALMACIJA d.d., Split, ocjenjuje
uvjetno dopuštenom te se u točki II. izreke istog Rješenja utvrđuju mjere,
uvjeti i rokovi za uklanjanja učinaka na sprječavanje, ograničavanje odnosno
narušavanje tržišnog natjecanja proizašlih iz koncentracije.

VII. Također je utvrđeno da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VIII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

IX. Temeljem odredbe članka 8. stavka 4. Zakona
o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/148

Urbroj: 567-01/05-2

Zagreb, 6. listopada 2005.

Predsjednik Komisije

**Miljenko** **Fičor**, v. r.

Rješenje, NN 121/2005-2262